Az angol válogatott első barátságos mérkőzését Brazília ellen játszotta az új sportpályán 2007. június 1-jén. A 68. percben a csapatkapitány, John Terry találata a válogatott első gólját jelentette az új stadionban. Diego lett az első olyan játékos, aki ellenfélként talált a kapuba nemzetközi találkozón, a mérkőzés 1–1-es döntetlennel zárult. Az első hivatalos meccsét Anglia Izrael ellen játszotta 2007. szeptember 8-án. A mérkőzésen 3–0-s győzelem született Anglia javára. Michael Owen találatával az első olyan landarúgó lett, aki mind a régi, mind az új Wembley-ben betalált. Augusztus 22-én Németország 2–1-es győzelmet aratott az angol válogatott felett egy barátságos mérkőzés alkalmával, ezzel az első olyan csapattá vált, amely az új létesítményben legyőzte a gárdát. Hivatalos összecsapáson az angol válogatott először a horvátok ellen szenvedett vereséget 2007. november 21-én, ekkor 3–2-re kapott ki. A mérkőzést követően biztossá vált, hogy Anglia válogatottja nem kvalifikálja magát a 2008-as Európa-bajnokságra. Steve McClaren szövetségi kapitányt a meccs után menesztették.